এ সংক্রান্ত শীর্ষকাগজের কাছে থাকা কাগজপত্র পর্যালোচনায় দেখা যাচ্ছে, পশু ও পোল্ট্রি খাদ্যসহ অন্যান্য উপকরণ আমদানির অনুমোদন বা এনওসি সার্টিফিকেট পেতে গত বছর ২৩৮টি প্রতিষ্ঠান আবেদন করে প্রাণিসম্পদ অধিদফতরে। এ বিষয়ে সিদ্ধান্ত গ্রহণের জন্য ২০১৭ সালের ১০ আগস্ট ‘পশুপুষ্টি উপকরণ ও ভেটেরিনারি ঔষধ সামগ্রী আমদানির অনাপত্তি সনদ (এনওসি) প্রদান বিষয়ক কমিটি’র সভা অনুষ্ঠিত হয়। সভায় বর্তমান ডিজি ডা. মো. আইনুল হক সভাপতিত্ব করেন। তখন তিনি অধিদফতরের পরিচালক (প্রাণিস্বাস্থ্য ও প্রশাসন) এবং এ সংক্রান্ত কমিটির সভাপতি ছিলেন। সভায় কমিটির ১০ সদস্যের সবাই উপস্থিত ছিলেন। ওই সভায় যাচাই-বাছাই শেষে ইসলাম এগ্রোভেট লিমিটেডের (২১৪ নম্বর) আবেদনপত্রসহ ১৫টি আবেদনের বিষয়ে সংশ্লিষ্ট প্রতিষ্ঠানকে প্রয়োজনীয় কাগজপত্র জমা দেওয়ার ভিত্তিতে অনুমোদন দেয়ার সিদ্ধান্ত গৃহীত হয়। ৭টি প্রতিষ্ঠানকে আবেদনে উল্লেখিত পণ্যের আংশিক আমদানিতে অনাপত্তি সনদ বা এনওসি প্রদানের সিদ্ধান্ত হয়। ৪১টি আবেদন অনাপত্তি (এনওসি) সনদ পাওয়ার অযোগ্য বিবেচিত হয়। একই সাথে ইসলাম এগ্রোভেট লিমিটেডের ফিড মিল পরিদর্শন পূর্বক একটি রিপোর্ট প্রদানের সিদ্ধান্ত গ্রহণের কথা উল্লেখ করা হয়েছে ওই বৈঠকের রেজুলেশনে। পাশাপাশি আগের এনওসি সনদের মেয়াদ ১ বছর থাকলেও আইনুল হক ডিজির দায়িত্ব পাওয়ার পর গত বছরের ওই সভায় এই সনদের মেয়াদ ৬ মাস করার সিদ্ধান্ত হয়।